Landsretten stadfæster byrettens dom i sag om samvær
Ret: Vestre Landsret (2. instans)
Faggruppe: Civilsag — Forældreansvarssag
Sagsemner: Familieret og personlige forhold;

/

VESTRE LANDSRET
DOM

afsagt den 29. august 2022

Sagen er behandlet for lukkede døre.

Sag BS-14763/2022-VLR
(11. afdeling)

Far
(advokat Britt Reinwald)

mod

Mor
(advokat Peter Ølholm)

Familieretten i Horsens har den 8. april 2022 afsagt dom i 1. instans (sag BS-
26224/2021-HRS).

Landsdommerne Stig Glent-Madsen, Hanne Harritz Pedersen og Rasmus Foged
(kst.) har deltaget i ankesagens afgørelse.

Påstande
Appellanten, Far, har nedlagt påstand om, at han skal have samvær med Barn i
lige uger fra onsdag, subsidiært fra torsdag, med afhentning i skole, til mandag i
ulige uger med aflevering i skole.

Indstævnte, Mor, har påstået dommen stadfæstet.

Supplerende sagsfremstilling
Der er fremlagt en udtalelse af 12. april 2022 fra Psykolog samt en skoleudtalelse
af 12. august 2022.



/

2

Forklaringer
Parterne har afgivet supplerende forklaring.

Far har forklaret, at Barn har givet udtryk for, at hun sav-ner mange af de ting,
som hun kunne foretage sig hos ham, før samværet blev nedsat. Hun ser f.eks.
ikke sine veninder i By 4 så meget og går ikke længere til Fritidsaktivitet 2. Hans
forældre kan heller ikke længere hente hende efter skole, som de gjorde af og til
før.

Han tror, at Barn ikke helt kunne overskue konsekvenserne af sine udta-lelser i
familieretten, og han tror, at udtalelserne er blevet plantet af Mor. Det var hans
forældre og søster, der tog imod Barn, efter at hun havde været til samtalen. Hans
mor fortalte ham, at Barn var meget ked af det, efter at hun kom ud fra samtalen.

Barn har sagt til ham, at hun er tryg ved ham og giver ham kram, når hun skal i
skole efter samværet. Barn sagde til ham i sommerferien, at hun ville ønske, at
parterne kunne aflevere hende hos hinanden.

Han har været til psykolog med hende, fordi mange af de ting, som hun har været
igennem i forbindelse med denne sag, kan have påvirket hende meget, og fordi det
var det, som blev anbefalet i familieretten.

Han mener, at han er udsat for mange beskyldninger, der ikke passer. Det var
derfor, at han ikke turde give møde til et forældremøde i sidste uge.

Det kan godt være, at Barn bedre kan tale med sin mor, men det er ikke
ensbetydende med, at hun ikke vil være hos ham i en 9/5-ordning som før fami-
lierettens dom.

Han ved ikke, hvorfor han til Mor sendte mails af 11. maj 2022, der fremgår af
bilag 5 og 6, ekstrakten side 188 og 190. Han skrev det nok i frustration over de
beskyldninger, som Mor er kommet med mod ham. Mor har beskyldt ham for
mange ting og set i forhold til det, vejer de to mails meget lidt på vægtskå-len.
Han er mere skuffet over Mor, end han er vred på hende.

Mor har forklaret, at Barn efter familierettens dom flere gange har sagt nej, når
hun har spurgt hende, om hun ville til Fritidsaktivitet 2. Barn blev for nylig
presset til at deltage i et Fritidsaktivitet 2arrangement for ikke at skuffe Fars
forældre, der til jul havde fået en gavebillet til dette.

Far har valgt ikke at møde op til kurser i forældresamarbejde, fordi han mente, at
han ikke havde brug for det. De to mails af 11. maj 2022 illustrerer det,



/

3

som hun har været udsat for i mange år. Hun ville ønske, at de kunne tale pænt til
hinanden.

Barn havde været hos Far, den dag hun skulle til samtale i familie-retten. Hun så
først Barn nogle dage efter. Det er hårdt for Barn at være til samtale, fordi hun er
bange for at gøre dem kede af det.

Barn har i mere end 5 år ytret ønske om nedsat samvær, og ønsket har ikke ændret
sig gennem tiden. Hun har på ingen måde præget Barn, der er meget tydelig i sine
ønsker. Barn har været til 5 samtaler, og hun har hver gang udtrykt ønske om
nedsat samvær.

Barn trives i den nye samværsordning. Hun er blevet meget mere glad og sover
bedre. Hun har også fået mere overskud socialt. Hun har heller ikke så mange
konflikter med sin søster som før. Hun er derudover blev stærkere fag-ligt, f.eks.
til engelsk.

Barn er ikke som før udmattet, efter at hun har været på samvær hos Far. Far har
altid delagtiggjort Barn i sine tanker, men fordi hun er hos Far i færre dage, tynger
det ikke Barn så meget. Barn har skiftet skole. Hun informerede ikke Far om det
på forhånd for at undgå, at han skulle tale med Barn om det i løbet af
sommerferien.

De lægger den telefon, som Far har givet Barn, ud i skuret, når hun er hjemme hos
hende. Barn må godt tage kontakt til Far, når hun er hos hende, men når hun har
tilbudt Barn det, har hun sagt nej. Meget kommunikation mellem hende og Far
foregår via Barn, der forleden sagde, at hun var træt af at være deres brevdue.

Landsrettens begrundelse og resultat
Landsretten er enig i familierettens begrundelse og resultat. Det, der er kommet
frem for landsretten, kan ikke føre til et andet resultat. Landsretten stadfæster
derfor familierettens dom.

THI KENDES FOR RET:

Familierettens dom stadfæstes.

Ingen af parterne betaler sagsomkostninger for landsretten til den anden part eller
til statskassen.



/